Polisieman toe slagoffer van Sandton-skietery ‘n Skermskoot uit die video. Die motoris wat Donderdagoggend helder oor dag by ŉ verkeerslig in Sandton, Gauteng, doodgeskiet is, was ŉ polisiesersant wat by City Deep gestasioneer was. Sers. David Tsedu het in Katherinestraat in Sandown gery toe hy deur onbekende verdagtes afgemaai is. Die verdagtes het die lid na bewering van sy dienspistool en ander items beroof voordat hulle in ’n wegkomvoertuig van die toneel gevlug het. Niemand is nog in verband met die voorval in hegtenis geneem nie. Genl. Khehla Sithole, polisiekommissaris, het opdrag gegee dat die polisie se 72-uur-aktiveringsplan in werking gestel word om die voorval te ondersoek. Maroela Media het vroeër berig dat Tsedu, toe nog nie geïdentifiseer nie, ten aanskoue van hulpelose bystanders deur twee mans in sy Volkswagen aangekeer, beroof en geskiet is. Die voorval is ook op video vasgevang. “Die polisielid is na ’n nabygeleë hospitaal geneem, maar het ongelukkig met sy aankoms aan sy beserings beswyk,” het die polisie Donderdag in ŉ verklaring gesê. Sithole het die aanval veroordeel en sy medelye aan die familie, vriende en kollegas van Tsedu oorgedra. “Die motief vir die voorval is die fokuspunt van ons ondersoek. Ons sal nie rus totdat diegene wat agter hierdie brutale aanval sit, aangekeer is nie,” het Sithole gesê. Enigeen met inligting word aangemoedig om die polisie by die misdaadstop-noodlynnommer by 086 00 10111 te skakel of die MySAPS-app op enige slimfoon af te laai. Die polisie sê inbellers word daaraan herinner dat hulle anoniem mag bly en dat alle inligting as vertroulik hanteer sal word.